# Forklaringer på mobning

**Opgave:**

1. **Overvej,** hvad begreberne *mobning* og *digitale krænkelser* dækker over
2. **Læs** om de to forklaringer / perspektiver på mobning nedenfor
3. **Besvar** derefter spørgsmålene:
   1. Hvad er den overordnede forskel mellem de to perspektiver på mobning?
   2. Hvilke karaktertræk findes typisk hos henholdsvis *mobbere* og *mobbeofre* (både *passive* og *provokerende*) ifølge det individualpsykologiske perspektiv?
   3. Hvordan kan man med udgangspunkt i det gruppepsykologiske perspektiv argumentere for, at de fleste mennesker kan blive ’mobbere’?
      1. Kom i den forbindelse omkring begreberne *gruppepres, deindividualisering/flotmentalitet* og *medløber*
   4. Hvilket perspektiv på mobning er det mest anvendte i dag?

**1) Individualpsykologisk perspektiv**

Men hvordan skal man forklare mobningen? Her kan man skelne mellem et *individualpsykologisk* og et *gruppepsykologisk perspektiv.* Når det første benyttes, vil man spørge til *mobbernes* og *mobbeofrets karaktertræk*: hvilke typer af personer er det, der mobber, hvad er deres baggrund og motiver, og hvem er det typisk der bliver mobbet? Her peger undersøgelser på, at personer der mobber, ofte er personer med et aggressivt reaktionsmønster, som fra en tidlig alder har lært, at en aggressiv adfærd betaler sig, og som mangler en evne til indlevelse i, hvordan andre har det. Mobningen er med til at stive deres position i fællesskabet af og overvinde deres egen usikkerhed. De føler måske selv, de står i en udsat position og forsøger at projicere deres usikkerhed over på andre.

Med hensyn til mobbeofret peges der på, at mennesker kan risikere at blive udsat for mobning pga. forskellige særtræk vedrørende udseende, etnisk baggrund, påklædning, kluntethed m.m., som adskiller dem fra de andre i gruppen. Den svenske mobbeekspert og professor i psykologi Dan Olweus skelner mellem to offertyper: de passive og de provokerende mobbeofre.

*De passive mobbeofre* karakteriserer han på følgende måde: Det er som om "deres holdning og opførsel signalerer til omgivelserne, at de er ængstelige og mislykkede individer, der ikke vover at give igen, hvis de bliver angrebet eller forulempet. Man kan også sige, at de passive mobbeofre kendetegnes af et ængsteligt og passivt reaktionsmønster, kombineret med (i hvert fald for drenges vedkommende) fysisk svaghed" (Olweus, 1994).

*De provokerende mobbeofre* udgør ifølge Olweus en mindre gruppe. De er kendetegnet ved, at de ofte har et heftigt temperament og typisk er støjende og urolige i det daglige, hvilket betyder at de andre let bliver irriterede på dem.

**2) Gruppepsykologisk perspektiv**

Ser vi derimod på mobning fra et *gruppepsykologisk perspektiv*, hvilket i dag er det dominerende perspektiv, så handler det ikke så meget om hverken mobberens eller mobbeofrets særlige træk, men om hvad der kan ske med menneskers adfærd, når de er sammen i grupper. Her ses mobningen som et resultat af, at gruppemedlemmerne gensidigt forstærker og optrapper hinandens reaktionsmåder og ubevidst udvider grænserne for, hvad der er tilladelig adfærd. Her er det igen *gruppepresset*, der er på dagsordenen. Den enkelte i gruppen "smittes" af de andre og bliver i stand til at overskride sine egne normer og værdier, fordi gruppen sætter nye standarder for, hvad der kan lade sig gøre.

Man taler i den forbindelse om en *deindividualisering* eller *flokmentalitet*, hvor de enkelte gruppemedlemmer bliver forført af gruppens adfærd. Set i dette perspektiv er mobning ikke nødvendigvis et resultat af, at enkelte gruppemedlemmer er i besiddelse af særligt aggressive reaktionsmønstre. Helt almindelige og velfungerende mennesker kan sagtens deltage i mobningen. Den er blevet en accepteret eller en normal del af gruppens kultur.

Ofte ser man imidlertid, at en enkelt eller nogle få personer fører an i mobningen, mens andre er *medløbere*. Spørger man medløberne, hvorfor de deltog i mobningen, vil mange måske svare, at de ikke turde andet og var bange for selv at blive mobbet, hvis de ikke fulgte trop.